Source: https://eur-lex.europa.eu/legal-content/MT/TXT/?uri=CELEX:62015CN0491
Timestamp: 2019-10-17 06:21:34+00:00
Document Index: 1254970

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Appell ippreżentat fit-18 ta’ Settembru minn Rainer Typke mis-sentenza mogħtija mill-Qorti Ġenerali (It-Tielet Awla) fit-2 ta’ Lulju 2015 fil-Kawża T-214/13, Rainer Typke vs Il-Kummissjoni Ewropea
(Kawża C-491/15 P)
Appellant: Rainer Typke (rappreżentant: C. Cortese, avukat)
tannulla l-punti 2 u 3 tad-dispożittiv tas-sentenza tal-Qorti Ġenerali tat-2 ta’ Lulju 2015 fil-Kawża T-214/13, Typke vs Il-Kummissjoni Ewropea;
tannulla d-deċiżjoni adottata mis-segretarju ġenerali tal-Kummissjoni Ewropea fil-proċedura Gestdem 2012/3258
tikkudanna lill-Kummissjoni għall-ispejjeż tar-rikorrenti fl-ewwel istanza u fit-tieni istanza.
Fl-ewwel lok, il-Qorti Ġenerali wetqet żball ta’ interpretazzjoni tar-Regolament Nru 1049/2001 u b’mod partikolari l-Artikoli 3(a) u 4(6), peress li hija bdiet mill-prinċipju li l-applikazzjoni tal-artikoli rilevanti għal databases relazzjonali normalizzati tirrikjedi distinzjoni bejn l-aċċess parzjali għad-dokumenti maħżuna f’database relazzjonali u s-sempliċi aċċess għall-informazzjoni inkluża f’din il-bażi. Din l-aħħar imsemmija forma ta’ aċċess ma hijiex koperta mid-dispożizzjonijiet tar-regolament dwar l-aċċess u dan jekwivali allegatament għall-ħolqien ta’ dokument ġdid. Il-Qorti Ġenerali b’mod partikolari wetqet żball meta kkonkludiet essenzjalment li r-regolament Nru 1049/2001 kien jeskludi mill-kamp ta’ applikazzjoni tiegħu talba għal aċċess għal database relazzjonali li tirrikjedi l-formulazzjoni ta’ applikazzjoni SQL li ma kinixt intużat qabel mill-istituzzjoni li ssirilha t-talba “fuq bażi ftit jew wisq regolari għad-database inkwistjoni” u “ipprogrammata minn qabel” sa fejn din ma timplikax allegatament tfittixja mwettqa bl-użu ta’ għodod ta’ tiftix disponibbli għad-database inkwistjoni u b’hekk tkun timplika l-ħolqien ta’ dokument ġdid.
Fit-tieni lok, il-Qorti Ġenerali wettqet żball billi ddikjarat li t-talba tar-rikorrenti ma kinitx tagħmel riferiment għal dokument eżistenti u fi kwalunkwe każ ma kinitx koperta mill-kamp ta’ applikazzjoni tar-Regolament Nru 1049/2001, u dan abbażi tal-preżunzjonijiet żbaljati li ġejjin:
ma huwiex possibbli għall-istituzzjoni li tilqa’ b’mod pożittiv it-talba għal aċċess peress li d-dokumenti eżistenti ma jistgħux jissodisfaw it-talba (sentenza tal-ewwel istanza, punt 73) jew peress li l-aċċess għal dawn id-dokumenti allegatament ma ntalabx mir-rikorrenti (sentenza tal-ewwel istanza, punt 67)
it-talba tar-rikorrent hija fformulata skont klassifikazzjoni mhux prevista mid-database rilevanti, b’mod partikolari, minħabba operazzjonijiet tal-ipproċessar tad-data li jkunu rikjesti (sentenza tal-ewwel istanza, punti 58, 66, 68; 62, 63)
dan jimplika l-ħolqien ta’ dokument ġdid li jinkludi informazzjoni f’format ġdid u skont kriterji ta’ selezzjoni speċifikati mir-rikorrenti (sentenza tal-ewwel istanza, punti 61 u 67).
Billi għamlet dawn id-dikjarazzjonijiet kollha kkritikati f’dan il-punt, il-Qorti Ġenerali żnaturat is-sens tal-provi prodotti u li huma disponibbli għaliha. Dan jgħodd ukoll għad-dikjarazzjoni tal-Qorti Ġenerali li f’din il-kawża tapplika preżunzjoni ta’ legalità fir-rigward tad-dikjarazzjoni tal-istituzzjoni mitluba li d-dokumenti li ntalan l-aċċess għalihom ma jeżistux (sentenza tal-ewwel istanza, punt 66).